Ísland tapaði sínum fyrsta leik á Evrópumótinu í handknattleik í gærkvöld þegar liðið laut í lægra haldi fyrir Heimsmeisturum Dana, 28-24, í fyrsta leik liðsins í milliriðli. Eftir þau smit sem greindust í hópnum í gær og fyrradag, hafa enn sem komið er engar fregnir borist af frekari smitum í dag.
Ísland var án sex lykil leikmanna í leiknum í gær en Aron Pálmarsson, Bjarki Már Elísson, Björgvin Páll Gústavsson, Elvar Örn Jónsson, Gísli Þorgeir Kristjánsson og Ólafur Guðmundsson greindust allir með covid og eru nú í einangrun. En maður kemur í manns stað og ungir og óreyndari leikmenn tóku við keflinu. Orri Freyr Þorkelsson, hornamaður, spilaði sinn fyrsta leik á stórmóti í gær.
Tveir leikmenn Vals héldu til móts við íslenska liðið í dag, þeir Magnús Óli Magnússon og Vignir Stefánsson, og ættu þeir báðir að vera klárir í slaginn gegn Frökkum á morgun. Orri Freyr segir ekkert vera gefið eftir í þeim leik.
Sagði Orri Freyr Þorkelsson, landsliðsmaður í handbolta. Leikið verður í milliriðli 2 á Evrópumótinu í dag. Klukkan 14:30 mætast Spánn og Rússland í beinni útsendingu á RÚV. Klukkan 17 verður sýnt beint frá leik Póllands og Svíþjóðar á RÚV 2 og klukkan 19:30 mætir Alfreð Gíslason og þýska landsliðið Norðmönnum. Leikur Íslands gegn Frakklandi verður í beinni útsendingu á RÚV klukkan 17 á morgun.
Í öðrum íþróttafréttum er það svo helst að Liverpool tryggði sig áfram í úrslit enska deildarbikarsins í gær með 2-0 sigri á Arsenal. Diogo Jota skoraði bæði mörk Liverpool sem mætir Chelsea í úrslitunum 27. febrúar. Þá fór einn leikur fram í úrvalsdeild karla í körfubolta í gærkvöld þegar Njarðvík vann Þór Akureyri nokkuð örugglega 97-62. Njarðvík er nú með 18 stig í öðru sæti deildarinnar en Þór enn á botninum með tvö stig.